บี้สนง.สลากฟันผู้ค้าขายหวยเกินราคา
กรรมาธิการการเงินสภาผู้แทนราษฏร จี้ สำนักงานสลากกินแบ่งรัฐบาล ลงดาบมือมืดจำหน่ายสลากเกินราคา
30 มิ.ย. 2553

กรรมาธิการการเงินสภาผู้แทนราษฏร จี้ สำนักงานสลากกินแบ่งรัฐบาล ลงดาบมือมืดจำหน่ายสลากเกินราคา
นายสุรพงษ์  โตวิจักษณ์ชัยกุล ส.ส.เชียงใหม่ พรรคเพื่อไทย ในฐานะประธานคณะกรรมาธิการการเงิน การคลัง และสถาบันการเงิน สภาผู้แทนราษฏร กล่าวว่า การประชุม ของกมธ.ในวันนี้ ได้มีการพิจารณาเรื่องการสลากกินแบ่งรัฐบาลที่มีราคาแพง โดยนายวันชัย สุระกุล ผอ.สำนักงาสลากกินแบ่งรัฐบาล ได้ชี้แจงมาตรการติดบาร์โค้ดบนสลากว่า หากผู้ค้ารายใดจำหน่ายเกินราคาและถูกเจ้าหน้าที่ตำรวจจับกุมเมื่อส่งข้อมูลกลับมาที่กองสลากจะสามารถตรวจสอบได้ว่าสลากใบดังกล่าวเป็นโค้วต้าของผู้ค้ารายใด ซึ่งกองสลากจะตัดโควต้าไม่ให้ผู้ค้ารายนั้มีสิทธิขายสลากอีก 
นายสุรพงษ์ กล่าวว่า มาตรการดังกล่าวเพื่อกำราบไม่ให้ผู้ค้าขายสลากเกินราคา ถือว่าแนวทางนี้เป็นมาตรการที่ดีหลังจากพล.ต.ต.จารุรงค์ ภิมริน บังคับการปราบปราม การกระทำผิดเกี่ยวกับการคุ้มครองผู้บริโภค มาชี้แจงต่อกมธ.เมื่อ 7-8 เดือนที่ผ่านมา อย่างไรก็ตามทางกมธ.ได้ประสานไปยังสำนักงานสลากินแบ่งรัฐบาลให้ดำเนินการกับผู้กระทำผิดอย่างเด็ดขาด อย่าเห็นแก่ประโยชน์เมื่อจับได้แล้วอย่าให้มีการวิ่งเต้นปล่อยให้ผู้กระทำความผิด หลุดลอยไป 
นายสุรพงษ์ กล่าวอีกว่า นอกจากนี้ยังพบว่ามีความไม่ชอบมาพากลในการออกสลากการกุศลงงวดพิเศษ ที่จะออกจำหน่ายในช่วงเดือนส.ค.ที่จะถึงนี้ โดยปรากฎว่า จะมีการออกสลากการกุศลจำนวน 10 ล้านฉบับ โดยมีการจัดสรรโควต้าให้ผู้ค้าสลารายใหญ่ หลังจากมีการเปิดเประมูลโดยมีผู้เสนอตัวเข้าประกวดราคา 9 รายแต่ได้รับการคัดเลือกเพียง 3 ราย โดยกมธ.เตรียมจะตรวจสอบเรื่องนี้โดยขอให้สำนักงานสลากกินแบ่งรัฐบาลส่งรายละเอียดการให้คะแนนการประมูลราคามาให้กมธ. ซึ่งกรณีดังกล่าวมีพิรุธถึงความผิดปกติในการจัดสรรโควต้า ส่งผลให้สลากมีราคาแพง